จับตานโยบายตปท.สหรัฐฯ ว่าด้วยจีน-เอเชีย ก่อนการประชุมผู้นำอาเซียนสัปดาห์นี้ 
US and Chinese defense chiefs are planning to meet in person for the first time next month in Singapore at a high-level Asia security summit 
รัฐมนตรีว่าการกระทรวงการต่างประเทศสหรัฐฯ แอนโทนี บลิงเคน มีกำหนดกล่าวปราศรัยเมื่อสัปดาห์ที่แล้ว ว่าด้วยแนวทางของรัฐบาลประธานาธิบดีโจ ไบเดน ที่มีต่อจีน แต่กำหนดการดังกล่าวต้องเลื่อนออกไปหลังจากที่ รมต.บลิงเคน มีผลตรวจโควิด-19 เป็นบวกเมื่อวันพุธ คาดว่ารัฐมนตรีต่างประเทศอเมริกันจะประกาศถึงแผนของสหรัฐฯ เรื่องการลงทุนในอุตสาหกรรมที่ทรงความสำคัญต่อผลประโยชน์เชิงยุทธศาสตร์ เช่น การผลิตเซมิคอนดักเตอร์ เพื่อยกระดับความสามารถในการแข่งขันของสหรัฐฯ กับคู่แข่งสำคัญคือจีน รมต.บลิงเคน กล่าวกับคณะกรรมาธิการด้านความสัมพันธ์ต่างประเทศของวุฒิสภาสหรัฐฯ เมื่อวันอังคารที่แล้วว่า "เราได้เพิ่มศักยภาพในการจัดทำการปฏิรูปด้านเทคโนโลยี เพื่อปกป้องผลประโยชน์ของสหรัฐฯ และเพิ่มศักยภาพทางการแข่งขันของเรา" ที่ผ่านมา รัฐบาลสหรัฐฯ มองว่าจีนคือ "คู่แข่งเชิงยุทธศาสตร์" ทั้งในด้านเศรษฐกิจและการทหาร โดยมีการกระทบกระทั่งระหว่างมหาอำนาจสองประเทศนี้บ่อยครั้ง ทั้งในเรื่องการกำหนดกำแพงภาษี การลอบเก็บข้อมูลความลับทางเทคโนโลยี ตลอดจนความขัดแย้งด้านการทหารในทะเลจีนใต้ ทะเลจีนตะวันออก และช่องแคบไต้หวัน นักวิเคราะห์เชื่อว่านโยบายของสหรัฐฯ ที่มีต่อจีน จะเป็นส่วนสำคัญของการประชุมสุดยอดสหรัฐฯ - สมาคมอาเซียน ในสัปดาห์นี้ที่กรุงวอชิงตัน รวมถึงการประชุมของกลุ่มจตุภาคี The Quad ในเดือนนี้ที่กรุงโตเกียว ซึ่งประธานาธิบดีไบเดนจะพบหารือกับผู้นำออสเตรเลีย อินเดีย และญี่ปุ่น ประธานาธิบดีไบเดนกล่าวย้ำถึงความจำเป็นของการจัดทำ "แผงกันชน" ขึ้นมาเพื่อหลีกเลี่ยงความขัดแย้งโดยไม่ตั้งใจระหว่างสหรัฐ กับจีน ในช่วงที่สองประเทศต้องแข่งขันกันในหลายด้าน โดยเชื่อว่าประเด็นนี้จะถูกหยิบยกขึ้นมาหารือในการเจรจาด้านความมั่นคง แชงกรี-ลา (Shangri-La Dialogue) ที่สิงคโปร์ ระหว่างวันที่ 10-12 มิถุนายนนี้ด้วย เมื่อวันอังคาร รัฐมนตรีว่าการกระทรวงกลาโหมสหรัฐฯ ลอยด์ ออสติน กล่าวกับคณะกรรมาธิการของวุฒิสภาสหรัฐฯ แสดงความเชื่อมั่นว่า การหารือระหว่างตนกับรัฐมนตรีกลาโหมจีน เว่ย เฟ็งเหอ ที่จะมีขึ้นในเดือนหน้า จะช่วยสนับสนุนให้เกิดเสถียรภาพและความมั่นคงในภูมิภาคเอเชียแปซิฟิกได้ การหารือดังกล่าวจะถือเป็นครั้งแรกที่รัฐมนตรีกลาโหมของรัฐบาลประธานาธิบดีไบเดน พบเจรจาแบบซึ่งหน้ากับรัฐมนตรีกลาโหมจีน หลังจากที่ทั้งสองฝ่ายใช้วิธีพูดคุยทางโทรศัพท์กันเมื่อเดือนที่แล้ว ดรูว์ ธอมป์สัน นักวิชาการอาวุโสแห่งมหาวิทยาลัยแห่งชาติสิงคโปร์ (National University of Singapore) กล่าวว่า การประชุมครั้งนี้จะมีความสำคัญในแง่ของการส่งสัญญาณว่าทั้งสองประเทศสามารถพูดคุยหารือกันได้ในประเด็นที่อ่อนไหว แต่จะไม่ใช่การประชุมที่แก้ปัญหาความขัดแย้งของสองประเทศที่สะสมมายาวนานได้